**La recepta deu Bonur**

Aquesta annada, pr’amor de malàudia mondiau, Jòjò e la soa familha qu’avèn de passar quauque temps en quarantena.

Qu'es a díser qu’avèn de s’estancar a l’ostau shens avéder lo dreit de sortir e tanpauc pas lo dreit d’anar véder los pairbons e enqüèra munsh lo quite dreit de convidar amics per l'aperitiu.

Donc, per ne pas tròp trobar lo temps tròp long (e per ne pas vir hòus), cadun qu’avèn “de’s tornar inventar", com disen a la television.

Qu’es atau que la vita espirituau deu Janton – lo hilh deu Jòrge – vinot mei que richa. En efèit, que passava tot lo son temps a se pausar questions sus tot : l’univèrs, la plaça de l'òme, lo bonur e ne sèi quant d'auts subjèctes inutiles.

Un jorn ne trobava pas de responsa, e se’n anot véder lo son pair :

« Papà, com dévem-nes har per estar urós dens la vita ?

Tostemps flatat que li demandèssi de balhar la soa ideia, Jòrgi luvèt lo nas, ensajèt de préner un biaish imperiós e responot :

- E vòs díser : Quau es la recèpta deu bonur ? E ben, qu'es ua bona question mon dròle … Segon jo, qu’i a sustot duas causas importantas dens la vita : lo trabalh e la santat.

- Ah ? E tu ? - Jo ?

Qu’èi totjorn avut ua bona santat. Qu'es la toa mair dont s'ocupava deu trabalh. »